Predkladacia správa

Ministerstvo životného prostredia SR predkladá návrh na použitie majetku Fondu národného majetku SR na vytvorenie nového rozvojového programu v zmysle §28 ods.3 písm. b/4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov na základe potreby plnenia schváleného uznesenia vlády SR č. 23/2002 k návrhu na ratifikáciu Kjótskeho protokolu k Rámcovému dohovoru OSN o zmene klímy (ďalej len „Kjótsky protokol“). 

Ministerstvo životného prostredia SR podporuje realizáciu cieľov štátnej environmentálnej politiky na základe Programu 00C – Program na podporu realizácie environmentálnych opatrení, ktorý vláda Slovenskej republiky schválila uznesením č. 662/2001 a následne upravila uznesením č. 102/2002. Program je rozdelený na účelové podprogramy, ktoré v súčasnosti nepodporujú opatrenia vyplývajúce z plnenia záväzkov Kjótskeho protokolu. 

Vláda Slovenskej republiky uznesením č. 23/2002 z 10. januára 2002 súhlasila s ratifikáciou Kjótskeho protokolu a zároveň uložila ministrovi životného prostredia v bode D.3. zabezpečiť vykonávanie Kjótskeho protokolu po nadobudnutí jeho platnosti pre Slovenskú republiku. Zároveň vláda SR vzala na vedomie Stratégiu SR plnenia záväzkov Kjótskeho protokolu. (ďalej len „Stratégia“). Národná rada SR svojim uznesením č. 1966 z 20. marca 2002 vyslovila súhlas s Kjótskym protokolom. Ratifikačné listiny boli uložené dňa 31. mája 2002 u generálneho tajomníka OSN.

V rokoch 2003 – 2005 by sa mal dosiahnuť taký vývoj emisií skleníkových plynov, ktorý preukázateľne vedie k splneniu záväzkov Kjótskeho protokolu. 

V období rokov 2008 – 2012 sa Slovensko zaviazalo, že neprekročí úroveň emisií skleníkových plynov z roku 1990, zníženú o 8% (rovnako ako krajiny Európskej únie), čo znamená, že agregované emisie skleníkových plynov v SR nemôžu v rokoch 2008 – 2012 prekročiť 333,6 mil.t. Trend rastu by mal byť postupne zmierňovaný až po stabilizáciu v období po roku 2015.

Stratégia je otvorený dokument, ktorý má pôsobiť trvale a nie jednorázovo a na jej plnení sa musia podieľať aj iné rezorty. 

Stratégia definuje hlavné smery znižovania emisií skleníkových plynov v nasledujúcich oblastiach národného hospodárstva:
-	výroba a spotreba energie;
-	doprava;
-	poľnohospodárstvo, lesné a vodné hospodárstvo;
-	odpadové hospodárstvo.

Tretia národná správa o zmene klímy uvádza, že emisie oxidu uhličitého prispievajú k celkovej agregovanej emisii skleníkových plynov viac ako 80%. Najväčším zdrojom emisií je spaľovanie a transformácia fosílnych palív pri výrobe elektriny a tepla. 

Implementácia Stratégie je významná z hľadiska budúcej spoločnej environmentálnej politiky na úrovni krajín EÚ. Európska únia považuje oblasť zmeny klímy za jednu zo svojich štyroch environmentálnych priorít (nový environmentálny akčný program Environment 2010: Our Future, Our Choice). Európska únia pozorne sleduje kroky, ktoré kandidátske krajiny realizujú v uvedenej oblasti. 

Cieľom predkladaného materiálu je návrh použitia majetku Fondu národného majetku SR  vo výške 100 mil.Sk na rozšírenie Programu 00C – Program na podporu realizácie environmentálnych opatrení, Podprogram 00C01 Ochrana ovzdušia a ozónovej vrstvy Zeme, o prvok 00C01-A/4 Znižovanie emisií skleníkových plynov, ktorým budú podporené projekty plniace ciele Stratégie SR plnenia záväzkov Kjótskeho protokolu.